open-index/open-wikipedia-markdown huggingface dataset:
Jaap van Dijk

**Jaap van Dijk** (Frjentsjer, ?) is in byldzjend keunstner út Tsjummearum. Syn Mavo-dekaan woe him nei de keunstakademy hawwe, mar it waard by tafal de slachtersoplieding. Jûns siet Jaap lykwols faak te tekenjen. Op oantrunen fan syn omjouwing doarde er yn 1966 fan syn hobby tekenjen (en letter skilderjen) syn berop te meitsjen. As lid fan de Frjentsjerter keunstferiening Fasit wurke er earst yn it âlde molkfabryk fan Rie.  

Van Dijk wurket meast mei oaljeferve. Yn kleur mar ek wol yn swart-wyt. Hy makket realistysk-figurative oaljeferveskilderijen, portretten en lânskippen. Ek hynders en kij binne faak tema yn syn skilderingen.

Jaap jout ek kursussen en workshops skilderjen mei akryl. 

Eksposysjes fan him wienen û.o. yn it Lânboumuseum yn Eksmoarre (2003), Go Gallery yn Amsterdam en by Keunsthannel Wolters yn Harns (2004). Jaap van Dijk is dielnimmer oan Slykwurk, in keunstrûte troch It Bilt.
Durk Dikland

**Durk Dikland** (Ljouwert, 8 jannewaris 1972) is in Frysktalige sjonger en gitarist út Grollo. Hy spile yn de Frysktalige punk- en rockband Bombarje. Hy is de broer fan Germ Dikland dy't ek yn Bombarje spile.
Montenegrinen

De **Montenegrinen** (Montenegrynsk: *Crnogorci*) binne in Súd-Slavysk folk dat wennet yn Montenegro mar ek yn dielen fan omlizzende lannen lykas Servje, Kroaasje en Bosnje en Herzegovina.

It krekte oantal Montenegrinen is min oan te jaan. In soad Montenegrinen sprekke Servysk en de oantallen hingje sterk ôf fan de brûkte definysje. De Montenegrinen hearre foar it grutste part ta de Servysk-Otterdokse Tsjerke.
Roardastate (Eastersee)

De **Roardastate** is in âlde state yn Eastersee. Yn it doarp stiet it Roardamonumint mei de earste stien fan de stins út 1651.
Dieperderhimpolder

De **Dieperderhimpolder** is in polder by Britswert. Tusken de jierren 900 en 1000 binne hjir de earste diken yn dizze omkriten oanlein. Yn Westergo waard begûn mei it oanlizzen fan in tal polders. Dit barde troch de terpen yn dit gebiet midddels in dyk mei elkoar te ferbinen. Yn Wûnseradiel wie dit de polder Hartwert - Wytmarsum (Dieperterhem).

De bediking fan dizze polder rûn fan Boalsert oer Trije Diken, Hartwert, Burchwert, Hemert, Rypein, Wytmarsum oer Harkesyl nei Boalsert. Op plakken dêr't de dyk troch kwelderslinken rûn, waarden ûntwetteringslûzen makke. Nei alle gedachten hat der, yn de lettere Boalserter Trekfeart yn Burchwert en wêr't de eardere Himerter Tille siet, ek in ûntwetteringslûs sitten. De wei fan Hartwert troch Burchwert en oer de Hemert bestiet dus al 1000 jier en wie ien fan de earste diken by Burchwert.
Trochdat de diken net altiten like goed ûnderholden waarden brutsen se letter geregeldwei troch. Yn 1533 bepaalde de steedhâlder fan Karel V,  Georg Schenk fan Toutenburch, dat de omlizzende gemeenten tenei it ûnderhâld dwaan moasten. Hoewol't de ôfspraken  yn dit "Grut Arbitrament" fêstlein waarden, soe it noch oant de Alderheljenfloed fan 1570 duorje eardat de diken echt ferbettere waarden.
Paul Christiaan Bos

**Paul Christiaan Bos** (Heemstede, 4 septimber 1956) is in byldzjend keunstner út Mûnein. 

As jonkje hat Paul lang siik west en moast doe op bêd lizze. Syn fantasijën út dy tiid binne de boarne wurden foar syn lettere wurk.

Yn syn gymnasiumtiid koed er him net fine yn it oanbod fan de keunstakademy's en begûn thús yn Soest as autodidakt oan jierrenlange eksperiminten mei materialen en techniken dy't er kombinearre mei stúdzje fan de âlde masters. De skilder en etser bestudearre de âlde masters en benammen Jan van Eijck (1390-1442) wie in boarne fan ynspiraasje. Ek syn skilderjen is like ambachtlik as dat fan de  âlde master. De iene laach (sels oanmakke) oaljeferve oer de oare jout in djippe yntinsiteit. Syn technyk en materiaalbehearsking brûkt er by grafyske techniken, oaljeferve of tempera, guasj en akwarel, mar ek potlead, pastel en sulverstift. Troch de ljochtwurking dy't er tapast wurdt er ek wol de 'Moderne Rembrandt' neamd.
Mei in soad geduld tekenet er perfeksjonearre beammen, blommen en bisten. De detaillearre eleminten en lânskippen dogge bytiden surrealistysk oan. Der hinget benammen yn syn iere wurk wat in mearkeëftige sfear. De wrâld is hast te moai om wier te wêzen. 
Syn lettere wurk bestiet faker út lânskippen, wêrûnder stikjes Fryslân. Sa skildere er in feart troch in doarp yn It Bilt en de poarte fan Koarnjum. Bos skildere boppedat in soad portretten. Syn earste skilderingen binne minder 'glêd' as de lettere wurken. Der binne wurken by dy't hast wat pop-art-eftich oandogge. 
Syn wurk wie te sjen yn galery Noardvleugel Fogelsanghstate yn Feankleaster en yn galery De Phoenix yn Ljouwert.
Paul Christiaan is auteur fan it boek *Verwonderd zien: van Paul Christiaan Bos, schilder en etser*
Herman Vos

**Herman Vos** (Burgum, 23 juny 1957) is in byldzjend keunstner út Burgum. Hy is in autodidakt dy't hielendal op syn sintugen en gefoelens ôf giet.

Vos wurket leafst mei strykljocht en tsjinljocht. Syn wurken binne realistysk mar fertoane ek ympresjonistyske ynfloeden. Syn meastal grutte doeken bewurket er mei kwasten, pensielen, paletmessen of ek wol mei syn knokkels en neilen. Foarbylden foar him binne grutte skilders as Rembrandt, Claude Monet en Ilja Repin.

Herman hat him talein op it skilderjen fan hûnen en hynders en dan faak yn portretfoarm. Ek de natoer is faak tema yn syn wurken.

Herman behearsket ferskate techniken. Al kin er tige sekuer skilderje, hy hat net in echte foarkar foar de kweast. Bytiden smart er mei in mes in klodder ferve op it doek dat er dan mei in prop papier of in stielboarstel bewurket. Bytiden komme der sa ûnferwachte resultaten foar it ljocht. 

Herman Vos die mei oan de ynternasjonale eksposysje “Jacht en natoer” yn Belgje en “Wyld yn de natoer”, fan 'Keunsthûs fan it Easten' yn Ynskedee.

## Keppelings om utens
*Wurk fan Herman Vos
*Herman Vos op Facebook
Theo Onnes

**Theo Onnes** (1957) is byldzjend keunstner út Eenrum yn Grinslân. Hy is bekend wurden troch it skilderjen fan kij en geiten. 
Fan 1994 oant 1999 studearret hy oan de akademy foar Byldzjende Keunsten Minerva yn Grins. 

Syn wurk is figuratyf en bestiet út lânskippen, bisten en de minsk. Ynspiraasje fynt er yn it deistige libben om him hinne: Omploege lân, sinne op in geiterêch, de fertedering oer syn opgroeiende dochters, ljocht yn in sleat en de stilte fan sneintemoarn. Dizze ferwûndering wol er yn syn wurken fêstlizze. It moat de taskôgers sà reitsje dat deselde gefoelens opkomme as by him sels.

Sintraal yn syn wurk steane kij en geiten. Benammen it ljocht dat der op de bisten falt at se út harren natoerlike omjouwing weihelle wurde. Hy giet geregeldwei de stâl yn mei syn sketsboek en wurket de sketsen dan út yn syn atelier. Ek is der faak te finen op de romte fan de klaai yn Grinslân en op Skiermûntseach mei it wide strân en It Waad mei syn moaie loften.
Roy Greve

**Roy Greve** (Hilfertsom, 1949) is in hoboïst en byldzjend keunstner dy't sûnt 2005 yn it Drintske Elp wennet. Hy is yn 1994 begûn mei boetsearjen en wurket sûnt 1998 as selsstannich keunstner. Roy is inisjatyfnimmer fan de beropsferiening fan Byldzjende keunstners yn Amsterdam en fan de Sosiëteit fan Drintske keunstners. Seis jier lang joech er portretkop-boetsearlessen yn Hilfertsom.

Roy Greve hat keazen foar in spesjalisaasje byldhouwer-portrettist en makket realistyske, persoanlike portretkoppen. As it praktysk is wurket er ek op lokaasje, dan giet er in kear as fiif nei de minsken ta. By it meitsjen fan in portret besiket er in tal kenmerken te ferwurkjen: gelikenis, útstrieling, hâlding en gefoelsútdrukking fan it antlit. Troch de detaillearring fan syn wurk lit er it jitten yn brûns dwaan troch in spesjale renommearre brûnsjitter. Troch syn prototypen hâldt er sels kontrole oer it proses sadat de kwaliteit fan it ôfjitsel garandearre is.

Wyls hat Roy Greve bekendheid krigen troch it útbyldzjen fan bekende minsken: Anne Frank, Prins Claus, Vincent van Gogh, Rembrandt en Wim Kok. Hy wurket yn de tradysje fan Bertus Sondaar, Charlotte van Palland, Frans Hals en Paul Citroen.
Diogo Cão

**Diogo** of **Diogo Cão** (sa. 1456 –  sa. 1486) wie in Portegeeske ûntdekkingsreizger en betûft navigator dy’t fanwege kening Johan II fan Portegal twa ûntdekkingsreizen makke de westkust fan Afrika by lâns yn de tachtiger jierren fan de 15e iuw. 

Op syn earste reis (1482-1483) ûntduts er de rivier de Kongo en kaam hy yn kontakt mei it Bakongo keninkryk. Dêrnei folge er de Afrikaanske kust oant Kaap Sint Mary yn Angoala. 

Op syn twadde reis (1485 – 1486) komt Diogo sels oant Kaap Krús yn Namybje. It is net wis oft dat hy wol werom komd is fan de twadde reis. Guon nimme oan dat er by Kaap Krús ferstoarn en te hôf brocht is. 

## Keppeling om utens
* Diogo Cão
Sylvia Wijnjeterp

**Sylvia Wijnjeterp** (1958) is in autodidaktyske byldzjend keunstner út Hurdegaryp. Har wurk is meast realistysk mei in ekspresjonistysk aksint. Yn 2009 is se dwaande mei in searje keunstners op it poadium. Sûnt 2007 hat se in eigen bedriuw foar webdesign en is dwaande mei DTP-foarmjouwing. Sylvia is fan doel om letter mei digitale keunst te kommen. Fierders docht se redaksjoneel wurk. 

Sylvia tekenet en skilderet al fan jongs ôf oan. Yn Apeldoarn gie se nei de fotofakskoalle. Foto's binne noch altyd wichtich foar har wurk. Se folge letter skilderlessen by Henk Krist by PARNAS, sintrum foar de keunsten yn Ljouwert. Portretten en bisten binne meast ûnderwerp fan har wurk. Sylvia Wijnjeterp brûkt oaljeferve, mingde techniken (akryl/pastel/houtskoal/grafytstift), sieraden en fotografy foar har wurken.

Wurk fan har wie te sjen op keunstmerken yn Warkum en Boalsert en de keunstrûte fan Hurdegaryp. Ein 2009 is har wurk ûnder oare te sjen yn Stania State yn Oentsjerk.


Ofbyld:Sylvia Wijnjeterp Just playing the bass.jpg|*Just playing the bass*
Ofbyld:Sylvia Wijnjeterp Saksofoan.jpg|*Just playing the Sax*
Gert-Jan Veenstra

**Gert-Jan Veenstra** (Warkum, 11 april 1957) is in byldzjend keunstner út de stêd Snits mei in eftergrûn yn de reklame as tekener, ûntwerper en yllustrator. 

Gert-Jan groeide op yn Wytmarsum en tekene al fan jongs ôf oan. It sykjen nei de goede kleur en ljochtfal binne tige wichtich foar him. Yn syn realistysk wurk spylje lânskippen mei wolken, stedsgesichten en seetaferielen in grutte rol. De tiid liket dan faak stil te stean. Veenstra wurket meastentiids tige detaillearre ôfbylding en besiket syn ynterpretaasje fan de ûnderwerpen te jaan. 

Eksposysjes fan syn wurken wienen û.o. te sjen yn Schoorl, Offenwier', by it Sudergemaal en yn de stêd Grins. Yn 2009 is Gertjan Veenstra 25 jier aktyf as selsstannich byldzjend keunstner. Der komt dan by syn oersjochtentoanstelling ek in boekje mei ynformaasje oer him út.
Ditzum

**Ditzum** is in doarp tichteby de mûning fan de Iems, yn de Dútske dielsteat Nedersaksen. It doarp hie 646 ynwenners yn 2015. 

## Beskriuwing
Ditzum, dat ta it Reiderlân heart, is part fan de gemeente Jemgum yn de lânkring Lier. It is in terpdoarp, dat likernôch yn de achtste iuw ûntstien is. It hat in lange skiednis as fiskersdoarp. Oan de haven is noch altyd in werf, dêr't houten skippen boud wurde. Oant yn de jierren santich wie der ek noch in stienfabryk. Yn it lêste fearn fan de tweintichste iuw hat it doarp him ûntjûn ta in toeristedoarp. Yn 1995 kriich it as iennige doarp yn it distrikt Lier de titel *"staatlich anerkannter Erholungsort"*.

It silhûet fan Ditzum wurdt dominearre troch de evangelysk-grifformearde tsjerke en in wynmûne. Ek it besjen wurdich is it *[[Syl|Siel]]* by de haven, ien fan de lêste noch wurkjende spuislûzen fan East-Fryslân.

Om't syn lizzing yn de fierste úthoeke fan it Reiderlân, wurde Ditzum en buordoarp Pogum yn it Eastfrysk Plat it *Endje  van de Welt* (ein fan de wrâld) neamd. Ut Ditzum wei farre fearboaten nei Petkum, by Emden en simmers nei Boarkum en Delfsyl.

## Galery

Ofbyld:20080926 Harbour of Ditzum (D).jpg|Ditzum, haven (2008)
Ofbyld:ChurchDitzum.jpg|Tsjerke fan Ditzum (2009)
Ofbyld:Ditzum Muehle.jpg|Ditzum mei mûne


## Berne yn Ditzum
* Hermann Tempel (1889-1944), Dústk SPD-politikus

## Sjoch ek
* Tsjerke fan Ditzum
* Mûne fan Ditzum

## Keppeling om utens

*  Website Ditzum-Touristik.de 
* Beskriuwing fan Ditzum yn de histoaryske doarpsdatabank fan it Ostfriesische Landschaft
Ankie Koopmans

**Ankie Koopmans - de Vos** (Meppel, 1952) is in byldzjend keunstner dy't opgroeide yn Stienwyk en sûnt 1974 yn De Blesse wennet. 

Nei har stúdzje oan de kûpeuze moadefakskoalle (1968 - 1970). hat se har nei 1988 talein op it tekenjen fan portretten en lânskippen skilderjen. Se krige les fan dosinten as Ton Verhij, Roel Smelt, Eduard Moleveld en Vincent van de Post.

Spesjaliteit binne portretten dy't se fan foto's makket of troch posearjen. Har portretten foelen sa op dat se frege waard om in portret te tekenjen fan Jan Katers, ien fan de beide oprjochters fan it fabryk De Dijka yn Stienwyk. 
Se is ek faak te sjen op keunstmerken, omdat minsken en bisten har favorite ûnderwerpen binne. Se is boeid troch it kleurespul fan ljocht en wetter. 

It sykjen nei foarm en komposysje late der ta dat se letter ek byldhouwen gie. Lessen krige se dêrby fan Lia Versteege en Gosse Dam. Se wurket dan mei klaai, stien en aluminiumseminten bylden. 
Foar de gemeente Stienwyk makke se yn 2000 bygelyks portretten fan de âld-boargemasters Molendijk en Schippers.
Marty Poorter

**Marty Poorter** (Delft, 1954) is in byldzjend keunstner mei in atelier (Dunamis) oan de Bokkekampswei yn Donkerbroek.
Nei de Frije Akademy yn De Haach (1975-1976) gie se nei de Akademy foar byldzjende keunsten yn De Haach (1976-1978) en  Akademy Minerva yn Grins (1987-1990).

Ynspiraasje by al har wurken is Langstme. In langstme om linen en gebearten op gefoel fêst te lizzen sadat it de taskôger boeit. De skientme fan de natoer en de relaasje minsk en bist besiket se mei emoasje te registrearjen. Har wurk bestiet út tekeningen, skilderijen, monotypes, mingde techniken en drûge nuddeletsen.

Har wurk wie op in soad eksposysjes te sjen lykas yn galery's op De Gordyk, Amsterdam, Elslo en Warkum, mar ek yn Museum De Jouwer en it Natoermuseum Fryslân yn Ljouwert. 

## Publikaasjes

* 1991 *GKK-Aa Kunst ’91*, Grins, katalogus
* 1991 *OOG-TV*, telefyzjeopname, Grins
* 1992 *Byldzjende Keunstners yn Fryslân*, publikaasje FryskKeunstynstitút, Ljouwert
* 1992 *iP2r90*, Liter.fr.polemysk tydskrift Josse de Haan
* 1992 *Kikkertobsesje* koart ferhaal yn "Pompeblêd" en Hjir (nr 4)
* 1994 OSKAR-TV, telefyzjeopname De Jouwer
Tsjamme

De **Tsjamme** wie yn de midsiuwen it grinsrivierke tusken de Grinslânske streken en âlde Fryske goaen it Aldamt en Reiderlân en ek tusken de bisdommen Múnster en Osnabrück. Op in stuit is de Tsjamme rjochte dat it kin ek wêze dat it in groeven kanaaltsje is. It Aldfryske wurd *tiā* betsjut *rjocht (meitsje)*.
 
Oan de westlike en de noardlike kant fan de Tsjamme leinen ûnder mear de karspels Meeden, Eexta, Midwolda, Oostwold, Finsterwolde, East-Finsterwolde en it ferdronken doarp Megenham. Oan de súdkant leinen Westerlee, Wynskoat, Beerta en Ulsda. De grins wurd yngeand beskreaun yn in ferdrach fan 1391:

:*Item de Thyamme begint uyt Tydwyneda borch in de Wyneda ham, ende loopt op, voorbey Rederwolde, ende voort door Meggeham, ende door Torptsen, voorby Finsterwolda, Oostwolda, Midwolda, tusschen Bertsather ende Wintschoter mit haren parten, die aen der zuyder zyt der Thyammen liggen gelandet, ende strecket voort, over dat moer, recht westwert in de Zype, die gelegen is tusschen Schemeder, Extinger ende dat Convent te Heliger Lee, ende voort aen dat smalle steenhuys in der Op Ext, geheten Nemeke Eppens Steenhuys, went an den Zantwech.*

Oant yn de tweintichste iuw wie de Tsjamme de gemeentegrins tusken Midwolda en Wynskoat, Beerta en Finsterwolde. Ek no noch is it rivierke de grins tusken Scheemda en Wynskoat.

## Literatuer
* , *De Dollard*, (Grins, 1855).
Daan Parmentier

**Daan Parmentier** (Oegstgeest, 1959) is in byldzjend keunstner en boukundige út Noardburgum. Hy folge de oplieding wei- en wetterbou en in oplieding boukundich tekener. Dochs koe er gjin foldwaning krije yn syn wurk. Hy kaam tafallich yn oanrekking mei de keunst en folge wurkshops yn pottebakken, lytografy en fotografy. Dêrby koe er syn kennis oer (natuer)stien, hout, beton en stiel tapasse yn syn keunstwurken. Faak past er yn syn wurk de goudene sneed ta. Dit is in skema mei ferhâldingen dy't yn de natoer in soad foar komme en faak by de arjitektuer brûkt wurdt.

Parmentier is in autodidaktysk keunstner mei in brede styl. Hy eksperimintearret ek in soad binnen stilen. Syn earste wurk wie realistysk mar waard stadichoan abstrakter. Nei it wurkjen yn it platte flak gie er wurkejn mei spekstien en natuerstien. Noch letter kaam der ek byldhouwen by en wurkjen mei roastfrij stiel. De foarmen besiket er lykwols rêstich en strak te hâlden.
Hege easken stelt Parmentier ek oan materialen as ferve, linnen, mar ek stien en stiel.

Eksposysjes fan him wienen rûnom yn Fryslân te sjen, bygelyks by de Iepen Stâl, de keunstrûte Hurdegaryp en it Talma Hûs yn Feanwâlden.


Ofbyld:Daan Parmentier Frou16.jpg|*Frou*
Ofbyld:Daan Parmentier b44.jpg|sûnder titel
Ofbyld:Daan Parmentier Ferhâldings.jpg|*Ferhâldings*
Dollar

De **dollar** is in munt. De namme kom fan muntnammen as de thaler of taler en daalder.

* Amerikaanske dollar (yn de Feriene Steaten, de Britske Famme-eilanden (Feriene Keninkryk), Ekwador, El Salvador, Mikroneezje, East-Timor, Palau en de Turks- en Kaikoseilannen (Feriene Keninkryk) )
* Australyske dollar (yn Austraalje, Naurû, Tûvalû)
* Bahamaanske dollar (yn de Bahama's)
* Barbadjaanske dollar (yn Barbados)
* Belizjaanske dollar (yn Belize)
* Bermûda-dollar (yn Bermûda)
* Bruneise dollar (yn Brûnei)
* East-Karibyske dollar (yn Anguilla, Antigua en Barbûda, Dominika, Grenada, Montserrat, Sint Kits en Nevis, Sint Lusia en Sint Vincent en de Grenadinen)
* Fidzjy-dollar (yn Fidzjy)
* Guyaanske dollar (yn Guyana)
* Hongkongske dollar (yn Hongkong)
* Jamaikaanske dollar (yn Jamaika)
* Kaaimaneilânske dollar (yn de Kaaimaneilannen)
* Kanadeeske dollar (yn Kanada)
* Libeariaanske dollar (yn Libearia)
* Maleizyske dollar (yn Maleizje)
* Namibyske dollar (yn Namybje)
* Nij-Seelânske dollar (yn Nij-Seelân)
* Salomon-dollar (yn de Salomonseilannen)
* Simbabwaanske dollar (yn Simbabwe)
* Singaporeeske dollar (in Singapore)
* Sumatradollar (op Sumatra oant 1824)
* Surinaamske dollar (yn Suriname)
* nije Taiwaneeske dollar (yn Taiwan)
* Trinidad en Tobago dollar (yn Trinidad en Tobago)
Gerlof Smit

**Gerlof Smit** (Haarlim, 30 desimber 1946 - Skingen, 13 febrewaris 2014)wie in byldzjend keunstner út Skingen. Hy jout ek kursussen en ferkeapet materialen foar papierknippen. Syn oare wurk is designer foar bedriuwen en magazines.

Hy hat him talein op it fyn en ambachtlik knippen fan papier. Dêrby siket er altyd nei nije mooglikheden. Net allinnich yn it platte flak mar ek trije diminsjonaal. 

Hy begûn al hiel jong mei knippen. It knippen docht er sûnder detaillearre foartekeningen. 
Smit lit him ynspirearje troch wat er sjocht, waaiende wylgen, waskguod oan de line, kij, hynders en gers. Hy knipt net allinnich yn swart en wyt mar brûkt ek Euro's, Dollarbiljetten en bedrukt papier.
Der binne frije opdrachten by, mar ek lânskippen en silhûetten. Sa hat Gerlof ris as in projekt alle ynwenners fan Skingen útknipt.

Meardere eksposysjes hied er al yn Fryslân, (Dekemastate) mar ek yn New York.

Mei N.C.R. Bogaart makke er it boek *Het paard in vertellingen en knipsels*, in blomlêzing fan Nederlânske en Flaamske mearkes, sêgen en legindes dêr't hynders in haadrol yn spylje.(Amsterdam, Ploegsma (1982)


Ofbyld:Gerlof Smit Eltsenien út Skingen.jpg|*Iedereen uit Schingen*
Ofbyld:Gerlof Smit The Dike.jpg|*The Dike*
Ofbyld:Gerlof Smit Earth.jpg|*Earth*
Ofbyld:Gerlof Smit Pink.jpg|*Pink*
Hannie Damen

**Hannie Damen** is in byldzjend keunstner út Warfstermûne. Yn har galery makket se benammen portretskilderingen. Portretten makket se yn akwarelferve, akwarelkryt, houtskoal en oaljeferve. 

Hannie Damen wurket faak yn opdracht. Se besiket immen wer je jaan troch goed te sjen nei gebearten en motoryk as nei fisike kenmerken fan hoe't immen sit, sjocht of de holle hâldt. Yn in ynliedend praatsje observearret hoe't de persoan beweecht en praat. Portretten fan ûnbekenden makket se troch earst in oantal poases te sketsen en dan in kar te meitsjen. By bern makket se ek wol foto's foarôf.
Yn har atelier, mar ek op eksposysjes is har wurk te besjen.


Ofbyld:Hannie Damen Sanneke.jpg|*Sanneke*
Ofbyld:HannieDamen portret8.jpg|*Portret 8*
Klaas Smit (keunstner)

**Klaas Smit** is in byldzjend keunstner út Mantgum. It is in abstrakt keunstskilder mei as ynspiraasjeboarne de sfear fan it Fryske lânskip. 

Smit studearre tusken 1983-1989 oan Keunstakademy Minerva yn Grins.Hy wurket meast mei oaljeferve en akryl op papier en doek.
Yn syn earste wurken wie er benammen realist mar nei in jier waard dat bliuwend abstrakt. De abstraksjes ûnsteane troch earst lagen ferve oer elkoar hinne oan te bringen. Brúnfrien en griistinten komme in soad foar yn syn wurk. Geregeldwei ûntsteane rûge en opfallende aksinten yn de komposysjes. 

Eksposysjes fan syn wurk wienen yn Grou, Menaam en Ljouwert.
Nelly Zandberg

**Nelly Zandberg** (Ljouwert, 1968) is in Fryske byldzjend keunstner út Ljouwert. 

Nelly Zandberg studearre yn 1993 ôf oan de Akademy foar Byldzjende Foarming Minerva yn Grins. It sykjen nei kontakt mei it libben sels om sa har driuwfearren kennen te learen fielt foar har as in oerbegjinsel. Troch herkenning fan de taskôger ûntstiet kommunikaasje en faaks ek dialooch.

Persoanlike erfaringen foarmje faak de oanlieding ta har wurk. Ek de wurkromte sels foarmet de oanlieding. Se brûkt graach lokaasje dêr't se út it ferline in bining mei hat. Sa foarme it wurk dat yn it leechsteande âlderhûs makke wie oanlieding foar in spesjale eksposysje op De Gordyk. 
Ein 2006 wurke se yn it leechsteande Grut Lankum yn Frjentsjer dêr't har mem yn opnomd west hie. De delslach fan dizze perioade wie te sjen op in tentoanstelling Museum Martena yn Frjentsjer en ferskynde letter yn boekfoarm. 

Eksposysjes wienen ûnder oare yn it keunstnershûs Silkeborch yn Denemark, Den Briel en yn de Grutte Tsjerke fan Ljouwert.
Peter B. van Houten

**Peter B. van Houten** (Amsterdam, 20 maaie 1943) is in byldzjend keunstner út Foudgum. Syn oplieding krige er tusken 1961-1966 oan de Ryksakademy fan Byldzjende Keunsten yn Amsterdam. Hy jout ek skilderlessen en workshops en gastkolleezjes oan de keninklike Akademy yn De Haach. Fierders skriuwt Van houten gedichten en spilet yn in ensemble.

Yn Frankryk en Itaalje wurket is syn styl noch figuratyf, yn akwarel en pastel. Yn 1981 ferfart er nei Hantum en docht in soad bûtenstúdzjes. Nei 1988 brûkt er ek spegels om ûnderbrutsen linen te meitsjen. Wurken dy't er nei 1990 yn it eardere tsjerkje fan Raard makke binne letter oankocht troch de provinsje Fryslân. Yn 200 lûkt er yn syn nije atelier yn Foudgum. Hy wurdt in bekend portrettist en lânskipsskilder. Benammen lânskippen sjoen út de auto of trein wei ha syn ynteresse. Yn 2008 skildert Van Houten in searje ‘Nacht’skilderijen. (sjoch ek ofbylden ûnderoan en webstek PvH) 

As techniken brûkt Peter akwarel, akryl en oaljeferve. Underwerpen binne lânskippen, neakens en portretten.

Eksposysjes sûnt 1993 wienen yn Dútslân, Itaalje, in reizgjende tentoanstelling yn Amearika, yn it Admiraliteitshûs fan Dokkum, de keunstrûte fan It Amelân, galery Van der Berg yn Ljouwert en yn it hûs fan Ed Nijpels.
Yn 2009 eksposearret er yn galery Lauswolt yn Olterterp.

Wurken fan him binne yn besit fan it Ferdinand Domela Nieuwenhuis Museum op It Hearrenfean, gemeente Dongeradiel en de Achmeagroep en meardere partikuliere samlers. Listemakker Piet Goris út Gytsjerk, betocht geregeldwei oplossingen foar ferskate eksperiminten mei listen. 

Ut de searje *Nacht*:

Ofbyld:Peter B. van Houten 772-Nacht-I.jpg
Ofbyld:Peter B. van Houten 786-Nacht-VII-RA.jpg
Ofbyld:Peter B. van Houten 773-Nacht-II-RA.jpg
Ofbyld:Peter B. van Houten 774-Nacht-III-MR.jpg
Ofbyld:Peter B. van Houten 775-Nacht-IV-RA.jpg
Ofbyld:Peter B. van Houten 785-Nacht-VI-RA.jpg
Ofbyld:Peter B. van Houten 788-Nacht-IX-RA.jpg


## Publikaasjes
Oer him ferskynde yn 2007 it boek *PORTRET VAN HOUTEN.<br>
Yn it simmernûmer 2009 ferskynden wurken fan Van Houten yn it blêd *Kunst en Wetenschap'' dêr't er earder ek al folle langer foar skriuwt.
Savanne

In **savanne** is in tropysk of subtropysk greidlânskip mei ferspraat foarkommende beamte. Yn in savanne is gers de meast foarkommende fegetaasje mingd mei krûden. Yn de tuskenbeiden sône wurde lyksoartige gebieten meastentiids oantsjutten mei oare nammen: steppe, pampa, prêry, bosksteppe, woastynsteppe. 

It hiele jier troch hearsket der in hege (of teminsten frij hege) temperatuer. De delslach bedraacht 50-150 sintimeter jiers *(dat soe yn tuskentroch streken foldwaande wêze foar in tichte bosk, mar net yn tropyske en subtropyske gebieten mei in folle hegere ferdamping)*. Der is ôfwikseljend in wiet en drûch seizoen.

It wurd "savanne" is ôfkomstich út Súd-Amearika, mar wurdt tsjintwurdich meast brûkt foar de savannes fan Afrika (en ek wol dy fan Austraalje en Yndia). Yn de Afrikaanske savanne komme in nea benei te kommen ferskaat oan grutte sûchdieren foar: oaljefanten, noashoarns, liuwen, kafferbuffels, siraffen en talleaze soarten antilopen.

Der kinne trije ferskate typen savannes ûnderskieden wurde: fochtige, drûge en stikelich strewelleguod savannen:
Dochmarwatts

**Dochmarwatts** wie oan 'e ein fan de tweintichste iuw in (blues)band út Marrum. 

## Gearstalling
De band spile "kramtriedblues", blues mei skerpe punten, in term dy't betocht waard troch sjonger Johan Kok. De earste oanset waard makke yn 1996 troch oprjochters Johan Kok (bas), syn broer Wilco (slachwurk) en Wietse Bouma (gitaar). Mei noch in oantal kammeraten waard der muzyk makke yn ien fan de romten fan it âlde suvelfabryk yn it doarp. Doe't yn 'e rin fan 1997 Jaap Hijma (gitaar), dy't de mannen in kear heard hiene as gastmuzikant by Swiet & Bjuster, der by kaam krige de muzyk mear karakter en waarden der yn koarte tiid in behoarlik oantal kovers en eigen nûmers ynstudearre. Bouke van Jaarveld (saksofoan en trompet) kaam der noch by en Wietse ferruile syn gitaar foar in bas. Underwilens wie Johan Kok al promovearre ta sjonger.

## Muzyk
Yn 1998 spile de band op ferskate lokaasjes yn 'e regio yn tinten, hokken en skuorren. "In pear bankjes en in krat bier" wie it motto en foar dy priis spilet de band in hiele jûn. Yn 1999 ferskynde de selsmakke CD "Bite....net sobje". In jier letter die de band mei oan "Lytske Aaipop", in soarte fan talintejacht foar begjinnende bands. De Dochmarwatts wûne mei gemak en mochten op Peaskemoandei it grutte Aaipop iepenje. Datselde jier waard ek de CD "Echo fan 'e Klaai" opnommen yn Studio Après Midi yn Burgum. Op dy skiif steane 10 nûmers dy't yn Burgum opnommen waarden en ien nûmer dat "live" opnommen waard op it festival "LIET" yn skouboarch De Harmonie yn Ljouwert. De measte nûmers binne fan de hân fan Jaap Hijma, oanfold mei in oantal kovers fan it duo J. Kok/W. Bouma.

## Ein
Yn de rin fan 2002 sei sjonger Johan Kok dat er der mei ophâlde woe; de kombinaasje fan muzyk, wurk en in jonge húshâlding waard him tefolle. De fjouwer oerbliuwende Dochmarwatts stienen foar de kar: in oare sjonger sykje, sels sjonge, of der mei ophâlde. Hja besleaten ta it lêste. Op 21 desimber 2002 spilen de Dochmarwatts foar it lêst foar harren fans yn de oefenromte yn Westernijtsjerk.

## Dêrnei
Johan hat him weromlutsen út de muzykwrâld, Bouke hat seis jier lang bassist west by in top 100-band, en Wietse en Wilco meitsje muzyk mei harren hobbyband "De Four Luite". Jaap Hijma wie yn 2005 ferantwurdlik foar it grutte teäterspektakel "Marrum - Texas" en hat yn 2006 in pear kear optreden mei Jacob de Boer (sang & mûlharp) en Oege Reitsma (bas & sang) ûnder de namme "De Jongerein fan Juster".

Op 18 juny 2010 joegen de Dochmarwatts in reüny-optreden fan in oere yn kafee "De Groene Oase" yn Marrum. Bylden fan dit barren binne op YouTube te finen.

## Hit
It Dochmarwattsnûmer "Fordson Dexta Blues" waard yn 1999 in grutte postume hit foar de band "Swiet & Bjuster" út Damwâld en omkriten.
Universiteit fan Aberdeen

De **University of Aberdeen** is ien fan de twa universiteiten fan Aberdeen yn Skotlân. De universiteit bestiet al sûnt 1495.

De oare universiteit is de Robert Gorden University (RGU), dy't pas yn 1992 de universiteitsstatus krige.
Aberdeenshire

**Aberdeenshire** (Skotsk-Gaelysk: *Siorrachd Obar Dheathain*), dat sûnt 1996 bestiet, ien fan de 32 riedsgebieten fan Skotlân. Aberdeen sels is net in part fan dat riedsgebiet, mar foarmet in eigen riedsgebiet. Lykwols hat Aberdeenshire syn haadplak yn Woodhill House, yn Aberdeen. Dêrtroch is Aberdeenshire it ienichste riedsgebiet fan Skotlân dat it haadplak bûten de eigen grinzen hat. Aberdeenshire grinzet oan Angus en Perth en Kinross yn it suden, en Highland en Moray yn it westen. It riedsgebiet Aberdeenshire is ferneamd nei it eardere greefskip Aberdeenshire, ien fan de greefskippen fan Skotlân, dat oant 1975 bestie, mar in oare gebiet besloech en oare grinzen hie. 

## Bergen
* Clach na Beinne
Daan van Zomeren

**Daan van Zomeren** (Ljouwert 1948) is in byldzjend keunstner út Ljouwert. 
De autodidaktyske skilder makket sûnt 1980 skilderijen. Syn wurk kin romantysk-realistysk neamd wurde. Underwerpen binne faak portretten en stillibbens en benammen stedsgesichten dy't der faak wat idealisearre werjûn binne. Sa skildere hy in soad stedsgesichten fan Ljouwert. Sa binne bygelyks de Beurs, Emmakade, Brol en de Prinsetún al op doek ferivige.

Syn fantasij by de realistyske wurk brûkt Van Zomeren foar de wurking fan ljochtfal, komposysje en stoffearring fan de ûnderwerpen.  
In eksposysje van him wie de sjen yn de iepenbiere bibleteek fan Ljouwert.
Clach na Beinne

**Clach na Beinne** (Ingelsk: *Clachnaben*) is in 589 meter hege berch yn Glen Dye, Aberdeenshire, Skotlân. It is in karakteristike berch, dy't men sjen kin op ferskate plakken fan de Lower Deeside. De top fan de berch bestiet út in graniten rotsblok. Om de berch te beklimmen kin men fan it parkearplak oan de Cairn O'Mounth (Banchory-Fettercairn) wei, 10 kilometer súdlik fan Banchory ôf, útein sette.


Ofbyld:Clachnaben01.jpg|Clach na Beinne fanôf Mount Shade
Ofbyld:Clach na Beinne.jpg|Sicht op de top fan de berch
Ofbyld:Clach na Beinne2.jpg|Sicht fan de berch ôf
Piets Althuis

**Piets Althuis** (Warkum, 1942) is in byldzjend keunstner út Warkum. Se folge earst in oplieding oan de kweekskoalle yn Snits en letter helle se de akte LU-Tekenjen. Op har fjirtichste gie se nei de Frije Akademy yn Nunspeet. Earst foar in skilderoplieding, mar dat waard letter byldhouwen. Se hat sa'n 40 jier by Swol wenne en kaam doe werom nei Warkum. Dêr hat se ek in eigen atelier. 

Wurden út gedichten, ferhalen en ferskes binne faak it begjin fan har bylden. De bylden (fan brûns) krije dan ek faak in namme mei. Yn 2006 fierde Piets dat se 25 jier keunstner wie. Dêrby ferskynde it boek 'Vogelvrije gedachten in brons' en waard it byld 'Moeting op it plein' ûntwurpen. It bestiet út fiif minsken, - twa folwoeksenen en trije bern- op it Warkumer plein. It byld symbolisearret alle moetings dy't de keunstneresse alle jierren hân hat mei opdrachtjouwers en galerygasten.

Doel is altyd om de bylden licht lykje te litten. Alle bylden steane dan ek rjochtop en binne fan alle kanten te besjen. Har motto is dan ek: "Opgeande linen symbolisearje de frijheid". Hja hat in soad mei ljocht en de loft. As bern rûn se al altyd omheech te sjen. De widens fan de loft, de fûgels meitsje dat se har frij fielt as keunstner. Se fergeliket keunst ek wol mei leafde en freonskip.

Wurk fan Piets Althuis is oankocht troch de gemeenten Skarsterlân en Nijefurd. Har wurk wurdt ek as priis brûkt om wurdearring blike te litten oan minsken dy't dat fertsjinje, bygelyks troch de provinsjes Gelderlân en Drinte en de stêd Ljouwert.
Eksposysjes fan har wurk binne hâlden yn Itaalje, Amsterdam, Utert, Kampen en Ljouwert en op de Amelanner keunstrûte.
De Sambrinco's

De **Sambrinco's** wie tusken 1946-1966 in ferneamd dûnsorkest út Fryslân en bestie û.o. út Pier en Atty Sambrink. 
It orkest hat ferskillende Fryske "tophits" spile, lykas *It Dockumer lokaeltsje* en *Skûtsjesilen*.

It dûnsorkest 'De Sambrinco's waard yn 1946 oprjochte troch 'Pier Sambrink (akkordeon, 1926) en syn frou Atty Dekens (akkordeon, 1927-1963). Hans Stoelwinder spile doe op drums. Oare muzikanten wienen ûnder oaren Han Westhof (gitaar), Geert Gorter (bas), Gerard Weers (bas), Jacques Sambrink (soan fan Pier, kontrabas) en Joop van der Heide (drums, 1930-2005). Henk van der Heide, Anneke Pater en Jaap de Graaf hawwe ek mei de Sambrinco's songen.

Nei 1964 song Anneke Douma - earst ûnder de namme Duma - mei yn it dûnsorkest. De Sambrinco's stoppe yn 1966 mei optreden. Sambrink en Douma iepenen doe in muzykkafee oan de Grinzer Strjitwei yn Ljouwert dêr't se oant 1972 sels de libbene muzyk fersoargen.

## Fryske tophits
Anneke Pater en Henk van der Heide songen tegearre mei it orkest ferskillende Fryske "tophits". Ien fan dy populêre lietsjes wie *It Dockumer Lokaeltsje* oer it ferdwûne spoar tusken Dokkum en Drachten. It liet wie skreaun troch Anne van der Mark en songen troch Henk van der Heide. 

'De Sambrinco's' wienen tige populêr en spilen benammen op feestjûnen. It orkest wurke ek mei oan optredens fan kabaratier Tetman de Vries.

Pier Sambrink ferstoar op 20 desimber 1995 yn syn wenplak Ljouwert. Dochter Agnes Sambrink gie letter de muzyk yn.
Laika

**Laika** (om 1954 – 3 novimber 1957) wie it earste hûntsje dat troch de minsken yn in baan om de ierde brocht waard. De namme Laika betsjut "blaffer". Laika wie yn Moskou fan de strjitte helle.

Omdat de technology om yn in baan om de ierde te kommen noch net ûntwikkele wie, waard nea ferwachte dat Laika oerlibje soe. Laika hat yn de Spoetnik 2 ien rûntsje om de ierde dien. Nei in pear oeren wie hja al dea troch spannings en de hjitte yn de kapsule.
Spoetnik 2 wie in keunstmoanne út de Sowjetuny. 

Yn'e tiid fan Laika's missy wie der net folle bekend oer de effekten fan romteflechten op libbene wêzens en waarden flechten mei bisten troch yngenieurs as in needsaaklike foarrinner fan minsklike missys beskôge. It eksperimint, wêrby't de fitale funksjes fan Laika kontrolearre waarden, hie as doel om oan te toanen dat in libben organisme in lansearring yn in baan om de ierde oerlibje koe en funksjonearje bliuwe koe ûnder omstannichheden fan ferswakke swiertekrêft en ferhege strieling, wêrtroch't wittenskippers beskikten oer guon fan de earste gegevens oer de biologyske effekten fan romteflechten.

Laika's dea waard mooglik feroarsake troch it falen fan de sintrale R-7 draachraket om los te kommen fan de lading. De wiere oarsaak en it tiidstip fan har dea waarden earst yn 2002 bekend makke; ynstee dêrfan waard algemien útholden dat se stoar doe't har soerstof op dei seis oprekke of, sa't de Sovjetregering ynearsten hawwe woe, dat se euthanasearre waard foardat de soerstof oprekke. Yn 2008 waard in lyts monumint foar Laika ûntbleate yn de buert fan de militêre ûndersyksfasiliteit yn Moskou dy't har flecht tariede. Se stiet ek op it Monumint foar de Feroverers fan de Romte yn Moskou.

Yn 2006 hat de skriuwster Bibi Dumon Tak it Berneboekewikepresint fan 2006 skreaun. It boek hjitte fan *Laika tussen de sterren* en gie oer Laika de hûn.

## Keppelings om utens
* David Whitehouse, ''First dog in space died within hours'', BBC Online, 28 oktober 2002
* Anatoly Zak, 'It wiere ferhaal fan de hûn Laika' 3 novimber 1999
* Betinkingsside Laika
* Histoarje fan de Spoetnik Missy
Antoni

**Antoni** is in manlike foarnamme út it Poalsk en it Katalaansk, úteinlik fan Latynsk komôf.

## Latyn
De namme is ôflaat fan it Latynske *Antonius*. Dat hat de betsjutting fan "de Antoniër". De Antoniërs wienen in wichtige Romeinske sibbe dy't harsels beskreaunen as neiteam fan Anton, soan fan Herakles.

## Frysk
Yn it Frysk en Nederlânsk komt de namme ornaris foar as Anton of Tinus.
Klaus Ebner

**Klaus Ebner** (Wenen, 8 augustus 1964) is in Eastenryksk skriuwer, dichter en oersetter. Hy skriuwt poëzy yn it Dútsk en Katalaansk.

## Wurk
### Boeken
* *Vermells/Röten*; poëzy (Katalaansk), SetzeVents Editorial, Urús 2009, ISBN 978-84-92555-10-9
* *Hominide*; roman (Dútsk), FZA Verlag, Wenen 2008, ISBN 978-3-9502299-7-4
* *Auf der Kippe*; koart proaza (Dútsk), Arovell Verlag, Gosau 2008, ISBN 978-3-902547-67-5
* *Lose*; koarte ferhalen (Dútsk), Edition Nove, Neckenmarkt 2007, ISBN 978-3-85251-197-9

### Essays
* "Josep Pla"; essay oer de Katalaanske skiuwer Josep Pla. Yn: Zitig (onlinemagazyn), Wenen 2008
* "Was blieb vom Weißen Ritter?"; essay oer de Katalaanske roman Tirant lo Blanch. Yn: Wordshop X - Wiener Werkstattpreis 2007, FZA Verlag, Wenen 2008
* "Die Stadt und das Meer"; essay oer Barselona. Yn: *Reisenotizen*, FZA Verlag, Wenen 2007, ISBN 978-3-9502299-4-3
* "Die Freiheit ist eine Funzel"; essay oer de frijheid. Yn: Lichtungen nr. 109 (ISSN 1012-4705), Graz 2007
* "Von der Legende zur Modernität"; essay oer Andorra. Yn: Literatur und Kritik nr. 411/412 (ISSN 0024-466x), Salzburg 2007
* "Die Kunst ist der Anfang"; essay oer de oersetting. Yn: Literarisches Österreich nr. 1/07 (tydskrift, ZVR 295943463), Wenen 2007
* "Das Reizvolle der Prophezeiung"; essay oer de profetyske. Yn: Sterz nr. 99 (tydskrift, GZ 02Z033378M), Graz 2006
* "Das Gfrett mit der Reform"; essay oer de Dútske stavering. Yn: Literarisches Österreich nr. 2/04 (tydskrift, ZVR 295943463), Wenen 2004

## Literatuerprizen
* 2008 Wiener Werkstattpreis 2007, Wenen 
* 2007 Premio Internazionale di Poesia Nosside – menzione, Reggio di Kalabria
* 2005 Feldkircher Lyrikpreis
* 2004 La Catalana de Lletres 2004 – menció, Barselona
* 1982 Erster Österreichischer Jugendpreis, Wenen 

## Keppeling om utens
* Offisjele website. Yn it Dútsk en Katalaansk. (28-02-2009)
* Biografy. Grazer Autorinnen Autorenversammlung (GAV). (28-02-2009)
* Biografy, Schreiblust-Verlag, Dútslân. (28-02-2009)
Margareta fan Beieren-Straubing

**Margaretha fan Beieren-Straubing** (wierskynlik Den Haach, 1363 - Dijon, 23 jannewaris 1423), wie de dochter fan hartoch Albrecht fan Beieren en Margareta fan Brieg.

## Houlik en bern
Se troude mei Jan sûnder Eangst, in soan fan Filips de Stoute. Ut dat houlik waarden berne:
* Margareta (1393 - 2 febrewaris, 1441), troud mei Loadewijk fan Guyenne en mei Arthur III fan Bretagne.
* Maria (1393 - 30 oktober, 1463), yn 1406 troud mei Adolf IV fan Kleef-Mark
* Filips de Goede (1396 - 1467)
* Anna (1404 – 14 novimber, 1432, te Parys), troud mei  Jan fan Bedford, soan fan Hindrik IV fan Ingelân,
* Agnes (1407 – 1 desimber, 1476, Château de Moulins)
* Isabella (? - 1412)
* Katarina (? - 1414)

Har broer, greve Willem VI fan Hollân, troude mei in dochter fan Filips de Stoute. Troch dit dûbelhoulik waard it greefskip Hollân bot oan it hartochdom Boergonje bûn.
Kulusuk

**Kulusuk** (Deensk: *Kap Dan*) is in flekke mei om-ende-by 300 ynwenners yn East-Grienlân tichtby Tasiilaks op it eilân Ammassalik, oan de yngong fan de Ammassalik-Fjorden. 

## Lofthaven Kulusuk
Op wat kilometers ôfstân fan it plakje leit in lytse ynternasjonale lofthaven, de Lofthaven Kulusuk, dêr't fluchten fan geane troch de fleantúchmaatskippij Air Grienlân nei de lofthaven Kangerlussuaks en troch Air Yslân nei Ittoksksortoormiit yn Yslân. In helikoptertsjinst ferbynt Tasiilaks mei Kulusuk. Fanút Kulusuk rydt in bus nei de lofthaven. 

## Ekonomy
It toerisme spilet in wichtige rol foar de pleatslike ekonomy yn Kulusuk, mar der is in protte earmoede en der binne net folle winkels. 

## Keppeling om utens
* www.arktiskebilleder.dk Histoaryske foto's fan Kulusuk.
* http://www.dmi.dk It waarberjocht foar Kulusuk.
* www.eastgreenland.com Toeristyske ynformaasje.
* http://www.glv.gl ynformaasje oer de lofthaven.
Sjouke de Zee

**Sjouke de Zee** (Nij Beets, 20 maart 1867 - Hilfertsom, 19 juny 1954) wie in skriuwer en propagandist fan it Frysk en lid fan Provinsjale Steaten fan Fryslân. Yn dy funksje besocht hy yn 1914 as earste Frysk te praten yn in steatesitting, mar dat waard him ferbean. 

## Libbensrin
Sjouke wie in meniste boeresoan dy't him as skriuwer dwaande hâlde mei toanielstikken, revu's en gedichten. Hy trede ek wol op as lekepreker en foardrager. Hy waard dan ek frege op gearkomsten fan menisten oant sosjalisten en drankbestriders. In skoftlang hat er yn Deinum wenne as tsiismakker en wie er lid fan pleatslik belang. Hy bewearde dat er ek de pompeblêden fan de Fryske flagge yntrodusseare hie. 

Yn 1921 makke Sjouke de Zee in stúdzjereis troch Amearika, "it lân fan dream en winsken", dêr't yn kranten en tydskriften oer publisearre. Syn twadde reis nei Amearika yn (1928) duorre fjouwer moannen. Hy socht in soad Fryske emigranten op en makke der in boek oer, mei dêryn in protte foto's dy't op it westee fan Tresoar te besjen binne.

Yn 1931 ferfear er fan Jirnsum nei Hilfertsom.

## Publikaasjes
* 1909 - *Op 'e Djipswal* (publisearre yn "Swanneblommen")
* 1911 - *Haet en Ljeafde* (publisearre yn "Swanneblommen")
* 1916 - *De Smidssoan" (publisearre yn "Swanneblommen")
* [[1917]] - *Stimpers* ([[novelle]] fan 64 siden)
* [[1927]] - *Fen lang forlyn* ([[gedicht]]en út syn jonkheid, 189 siden)
* [[1929]] - *Myn twadde Amerikareis* (reisferslach)
* [[1930]] - *Kleaster Ealsum'' (skiedkundich ferslach)
Kabouter Pimpelnoas

**Pimpelnoas** is in kabouter út Reahûs.

Beppe Sytske de Boer-Dykstra (1876-1966) troud mei Ate Reins de Boer (Warinxfliet), fertelde oan har bern en letter oan de beppesizzers kabouterteltsjes. Hja die dat jûns ûnder melken en op wei nei tsjerke. Dizze kabouterteltsjes binne wer trochferteld, opskreaun en tekene troch Ate van der Werf.
 
## Keppeling om utens
* Webstee fan kabouter Pimpelnoas (deade keppeling)
Gunnar Daan

**Gunnar Daan** (Plasmolen, Limburch, 15 maart 1939 - Easternijtsjerk, 30 oktober 2016) wie in Nederlânsk arsjitekt en byldzjend keunstner. Hy wenne sûnt 1974 yn Fryslân.

## Libben en wurk
Daan studearre fan 1959 oant 1965 oan de Technyske Universiteit yn Delft. Dêrnei wurke hy foar konstrukteur Civielco yn Leien en arsjitekteburo K.L. Sijmons. Yn 1971 begûn er syn eigen arsjitekteburo. Dat buro siet sûnt 1974 yn Easternijtsjerk en ferhuze yn 2004 nei Burdaard. De namme fan it buro wie Gunnar Daan Doeke van Wieren Arsjitekten, ôfkoarte GDA of GD Arsjitekten. Gunnar Daan ferliet it buro mei 1 april 2005 en waard opfolge troch Bauke Tuinstra. It bedriuw gie yn 2009 fierder ûnder de namme 'TWA arsjitekten'.

Daan syn oeuvre bestiet foaral út wenten. Hy stiet bekend as in eigensinnich arsjitekt dy't him net oanpast oan de smaak fan it publyk en dy't mear jout om it oardiel fan kollega's. Yn 1991 wie Daan ien fan de kandidaten foar it nijbouprojekt oan de Waagstraat yn Grins. Hoewol't syn ûntwerp troch in faksjuery keazen waard, krige it ûnwerp fan de Italjaan Adolfo Natalini 84% fan de stimmen fan de ynwenners fan Grins, wylst mar 9% foarkar foar dat fan Daan hie. Dy gong fan saken makke Daan poerlilk en hy neamde it ûntwerp fan Natalini "Anton-Piekarsjitektuer". Om reden fan de ôfwizing fan syn ûntwerp joech er it foarsitterskip fan de Grinzer wolstânskommisje oer. Fan 1990 oant 1995 wie Daan heechlearaar konstruktive yntegraasje oan de TU Delft.

Daan wenne yn Easternijtsjerk op de pleats Donia Sate.


Ofbyld:Monument Anita Andriesen1 Zwarte Haan.jpg|*Monumint [[Anita Andriesen]]* yn Swarte Harne
Ofbyld:gunnar_daan_stadsmarkering_gn.JPG|Stedsmarkearing Grins
Ofbyld:20080926 Galerie Waalkens Finsterwolde Gn NL.jpg|Galery Waalkens, Finsterwolde
Ofbyld:Aquaverium.jpg|*Aquaverium*


## Literatuer
*  (1995). *Gunnar Daan, architect*. Utjouwerij 010, Rotterdam. 121, XI s. ISBN 90-6450-217-X. - Monografieën van Nederlandse architecten ; 9. 
*  (2001). *Een eigen aardig huis*. Utjouwerij 010, Rotterdam. 261 s. ISBN 90-6450-412-1.

## Sjoch ek
*List fan Nederlânske arsjitekten

## Keppeling om utens
* gunnardaan.nl
Grut-Kolombia

**Grut Kolombia** (offisjeel: **República de Colombia**) wie eartiids in federaasje yn Latynsk-Amearika dy't bestie tusken 1819 en 1830. It grûngebiet waard foarme troch de tsjintwurdige lannen Kolombia, Fenezuela en Ekwador, en in part fan Panama. It eardere lân wurdt tsjintwurch *Grut Kolombia* neamd om it ûnderskiede te kinnen fan de tsjintwurdige steat *Kolombia*.
Golanhichte

De **Golanheechflakte** (**Golan, Hichten fan Golan, Golanflakte** of **Golanhichten**) is in heuvelich gebiet op de grins tusken Libanon, Syrje, Jordaanje en Israel. Troch de Romeinen waard it gebiet eartiids oantsjutten as **Gaulanitis**.

Al sûnt de Aldheid wurdt it gebiet fûleindich bestride troch ferskate folken. Meast resint, ûnder de Seisdeiske oarloch fan 1967, ferovere Israel it gebiet op Syrje en anneksearre it yn 1981. It gebiet komt foar it meastepart oerien mei it Syryske gûvernemint Kwuneitra. De Feriene Naasjes hawwe de ferovering en anneksaasje troch Israel feroardiele. Syrje wol de Golan werom ha, en krijt hjirfoar de stipe fan de FN. Libanon, en fral de Hezbollah, hawwe ek in kleem op in stikje fan Golan, mar dy kleem wurdt troch de FN net stipe.
Izeren Gerdyn

It **Izeren Gerdyn** wie eartiids, yn it tiidrek flak nei de oarloch oant de jierren njoggentich fan de 20e iuw, in fiktive grins troch Jeropa hinne dat it kommunistyske 'Eastblok' (de Sowjetuny mei harren fazalsteaten of "satellytsteaten" yn East-Jeropa) en it kapitalistyske 'Westen' (de westerske lannen ûnder lieding fan de Feriene Steaten fan Amearika). 

Dizze grins ûntstie nei de Twadde Wrâldkriich en hâlde fuortendaliks op nei de ynienstoarting fan de macht fan de kommunistyske partijen yn East-Jeropa en it útinoar fallen fan it Sowjetympearium. It 'gerdyn' wie it symboal fan de Kâlde Kriich. 

## Grinsoergong Helmstedt-Marienborn

Image:Grensovergang-helmstedt-marienborn-paspoortcontrole-personenautos-04.JPG|Paspoartkontrole persoane-auto's
Image:Grensovergang-helmstedt-marienborn-paspoortcontrole-vrachtautos.JPG|Paspoartkontrôle frachtweinen
Image:Grensovergang-helmstedt-marienborn-lichtmast-commandotoren-brug.JPG|Ljochtmêst Kommandotuorren
Image:Grensovergang-helmstedt-marienborn-lichtmast-02.JPG|Ljochtmêst
Image:Grensovergang-helmstedt-marienborn-kantoor.JPG|Kantoar grinsoergong
Wibe Jarichs Jelkema

**Wibe Jarichs Jelkema** (Akkrum?, ± 1450 - Grou, ein 1497) wie in Skieringer haadling dy't wenne op de stins Meskenwier by Akkrum. Soan fan Jarich Jelkema, en Sjouk Wierda. Hie ek in stins yn Wâldsein en Himmelum. 

Hy bedrige Eastergoa en Ljouwert ( 1481 ). De dappere en wrede haadling die as Skieringer mei oan de woelingen fan syn tiid. Wurdt foar it earst neamd yn 1481, at hy Eastergoa plondert en Ljouwert slim bedrige. Syn stins yn Akkrum waard nei sân dagen belis op 29 oktober  1481 troch de Ljouwerters ferovere en ferwoaste. Syn oanfal op Ljouwert mislearre. 

By de soen fan de Skieringers mei de stêd bleau hy útsluten. Hy oermastere yn 1482 de fetkeaperske Heslingastins yn Poppenwier en ferbûn him mei de hoekske ballingen út Hollân, dy't foar aartshartoch Maksimiliaan nei Fryslân útwykt wiene. Mei harren ferovere hy yn 1482 Hoarn, mar waard dêrnei al gau belegere troch de steedhâlder Lalaing en de hear fan Egmond, dy't de stêd weroveren en him op it slot Egmond finzen setten. Foar tûzen goudgûnen frijlitten, naam hy as berucht Skieringer fierder diel oan de woaste Fryske twisten en foel ein 1497, as haad fan de Skieringers yn Idaarderadiel, yn Grou op it tsjerkhôf tsjin de Ljouwerters.